Skokvideo van jong mans wat baba-rob grusaam martel. Wat gaan aan met SA jeug? - MosselbayonTheline
Skokvideo van jong mans wat baba-rob grusaam martel. Wat gaan aan met SA jeug?
Mosselbayontheline het gister 'n uiters ontstellende video ontvang van twee jong Weskus-manne (19) wat 'n jong rob op 'n boot genadeloos martel en met 'n mes kap. Die persoon wat die video onder ons aandag gebring het, het hulp gesoek om vas te stel wie die betrokke seuns is en waar die voorval plaasgevind het sodat dit by die betrokke owerhede aangemeld kan word.
Binne 'n halfuur nadat ons op sosiale media begin navraag doen het, is die betrokke twee seuns en die boot geïdentifiseer en is dit ook by die betrokke owerhede in Velddrif aangemeld.
Albei jong mans woon blykbaar op Velddrif en is bekend in die vissersgemeenskap. Die een was na bewering reeds in die moeilikheid weens beweerde perlemoensmokkelary en onwettige galjoenvangste.
Die gru-video is deur een van die twee jong mans geneem terwyl hy die ander aanpor om die weerlose baba-rob met 'n mes in die gesig te kap, teen die bootreling vas te slaan en herhaaldelik genadeloos op die grond neer te gooi terwyl albei lag en aanmerkings in kru taal maak. Die skreeuende rob probeer vergeefs teen die bootreling uitklim om te ontsnap, maar word telkens teruggepluk, in die lug geswaai en teen die boot vasgeslaan.
'n Skermgreep uit die ontstellende video waarop duidelik die moorddadige geweld gesien kan word waarmee die robwelpie aan 'n uitgerekte en koelbloedige marteldood onderwerp is. Hoekom die marteling?
Weens die geweldige wreedheid en uiters kru taal het ons nie gister die video op mosselbayontheline geplubliseer nie, maar wel op ons susterblad weskusontheline omdat die voorval in die weskus plaasgevind het.
Dit het egter sedertdien soos 'n veldbrand op sosiale medianetwerke versprei en veral die onmenslike wreedheid van die twee jongelinge het oorweldigende reaksie en kommentaar ontlok. Mense wil ook weet watter stappe teen die twee gedoen gaan word, indien enige, en of dit net onder die mat ingevee gaan word.
Hoewel drank op die boot gesien kan word, is dit veral die wreedheid en gevoelloosheid van die twee jongmense se optrede wat almal hewig ontstel. Dit is nie bekend hoeveel drank betrokke is nie en of dwelms ook 'n rol in hul onmenslike optrede gespeel het nie. 'n Mens sou dalk nog 'n mate van frustrasie kon verstaan het as die babarob in hul visvangnet verstrengel geraak het of hul gepla het, maar daar is geen teken van hengelgerei of nette nie en hul moes die rob spesiaal uit die see haal om hom vir die pret so te martel . . . ?
Dit herinner 'n mens onwillekeurig aan Mahatma Gandhi se wyse woorde dat 'n nasie se grootsheid bepaal word deur hoe sy diere behandel word.
The greatness of a nation can be judged by the way its animals are treated. - Mahatma Gandhi -
Die kommentare op sosiale media het absolute skok, walging en woede weerspieël, maar ook ongemak en kommer oor wat met die jeug in die land aangaan.
"As dit is wat hulle aan diere doen, kan hulle dit mos aan mense ook doen. Is dit soos moordenaars gekweek word?" is van die vrae wat gestel is.
Die voorval kom te midde van ingrypende vrae landwyd oor die toename in geweldsmisdade en moord onder jongmense in Suid-Afrika. Daar was sedert die Henri Van Breda- en Stella-moordsake feitlik daagliks berigte in die media om te probeer vasstel wat die rede of motief agter die moorde is en wat jongmense daartoe dryf om hul eie geliefdes koelbloedig te vermoor. Is daar gevaarligte wat voor die tyd flikker en mense moet waarsku?
Ons plaas die video met 'n groot waarskuwing aan sensitiewe kykers dat dit uiters brutale beeldmateriaal en kru taal bevat . . . maar ook in openbare belang, want sulke gedrag deur jongmense behoort nie in enige samelewing geduld te word nie en moes lankal die gevaarligte laat flikker het.
* Mosselbayontheline is in besit van die name van die boot en betrokkenes, maar weerhou dit weens moontlike regstappe wat kan volg.
Só het ons susterblad weskusontheline gisteraand berig in 'n poging om die skuldiges op te spoor:
Wat gaan AAN in die land? Die uitgerekte moordverhore, skuldigbevindings en vonnisopleggings van Don Steenkamp, Oscar Pistorius en Henri van Breda het die land aan die gons gehad oor wat ryk, wit jongmense toenemend laat moor. Nou is die 19-jarige Xander Bylsma verhoorafwagtend vir die moord op twee skoolmeisies van Stella?
Die land se moordsyfer is ewe skrikwekkend onder wit, bruin en swart - maar jongmense? Onderstaande video is uiters grafies en brutaal en NIE vir sensitiewe kykers bedoel nie, maar as 'n jong man so teenoor 'n weerlose dier kan optree, lyk moord nie so vergesog nie . . wat word van ons jongmense?
Dié skokkende video is vermoedelik iewers langs die Weskus (Velddrif) geneem en op sosiale media versprei in 'n poging om dit onder die owerhede se aandag te bring. Die naam van die boot, Sea Hawk, kan duidelik op die video gesien word. Enigeen wat die boot of die mense daarop herken, word versoek om dit asb. by die naaste owerhede aan te meld.
This video may show violent or graphic content.
0 Comment 143 Read More...
0 Comment 43 Read More...